માતા-પિતા સાથે ફુટપાથ પર ઊંધતી બાળકીને અડધી રાત્રે નરાધમ ઉઠાવી ગયો
સયાજીગંજમાં છ વર્ષની માસુમ બાળકી પર બળાત્કાર ગુજારી હત્યા
કાલાઘોડાથી ફતેગંજ તરફ જતા માર્ગ પર નાળા નજીકથી બાળકીનો મૃતદેહ મળ્યો ઃ હત્યામાં ૧૫ વર્ષીય કિશોરની સંડોવણી
શહેરના સયાજીગંજ વિસ્તારમાં ફુટપાથ ઉપર રહેતા શ્રમજીવી પરિવારની છ વર્ષની બાળકીને ગત્ મોડીરાત્રે એક સગીર ઉઠાવીને કમાટીબાગથી ફતેગંજ તરફ જવાના માર્ગ ઉપરનાં ગરનાળા પાસે લઇ ગયો હતો. જયાં તેણે માસુમ બાળકી ઉપર બળાત્કાર ગુજાર્યો હતો. ત્યારબાદ તેનુ ગળુ દબાવીને તેની હત્યા કરી નાંખી હતી. આ બનાવ અંગે સયાજીગંજ પોલીસે રેપ વીથ મર્ડરનો ગુનો દાખલ કરી આરોપીની ધરપકડના ચક્રોગતિમાન કર્યો છે.
પોલીસ સૂત્રોમાંથી મળતી વિગતો અનુસાર, ખંભાતના રેલવે સ્ટેશન સામેની ચુનારા ઝુપડપટ્ટીમાં રહેતા બાબુભાઇ ચુનારા વર્ષો અગાઉ મજૂરી કામ અર્થે પત્ની લક્ષ્મી,મોટી પુત્રી ભારતી અને નાની પુત્રી પાયલ (ઉ.વ. ૬) સાથે વડોદરા આવ્યા હતા. વડોદરા આવ્યા બાદ પ્રતાપનગર વિસ્તારમાં આવેલા અનૂપમ નગરમાં તેમણે પડાવ નાંખ્યો હતો. પરંતુ, આ વિસ્તારમાં છુટક મજૂરીનું કામ ઓછુ મળતું હોવાથી તેઓ પરિવારના સદસ્યોની સાથે વડોદરા રેલવે સ્ટેશન આવ્યા હતા.
જયાં બાબુભાઇ તથા તેમની પત્ની દિવસ દરમિયાન છુટક મજૂરી કામ કરતા હતા અને રાત્રી દરમિયાન તેઓ બંન્ને દિકરીઓને લઇને સયાજીગંજ વિસ્તારમાં આવેલા ડેરી ડેન સામેના ફુટપાથ ઉપર સૂઇ જતા હતા. ગઇકાલે રોજીંદાકામ મુજબ, તેઓ પત્ની અને સંતાનો સાથે ફુટપાથ ઉપર સૂતા હતા. રાત્રીમાં અંદાજીત બે વાગ્યાના સુમારે તેમની સાળી રુપા વાદી (રહે. બોડેલી) તેમની પાસે આવી હતી અને તેમને ઉઠાડયા હતા.
જે દરમિયાન તેમણે નજર કરતાં તેમની નજીકમાં સૂતેલી તેમની દિકરી પાયલ ગાયબ હતી. જેથી તેમણે આસપાસ તપાસ કરીને તેને શોધવાની કોશિષ કરી હતી. પરંતુ તેનો કોઇ પત્તો મળ્યો નહતો. જેથી તેમણે તથા તેમની પત્નીએ માસુમ દિકરી પાયલને શોધવાના ધનિષ્ઠ પ્રયાસો હાથ ધર્યા હતા. રાત્રીના અંધકારમાં છ વર્ષની પાયલ ક્યાં ગઇ હશે?તેવો વિચાર જ હચમચાવી દેવા માટે પૂરતો હતો. બંને જણા દિકરીને શોધવા માટે કમાટીબાગ, ગોરવા, પંચવટી, પંડયા હોટલ અને રેલવે સ્ટેશન જેવા વિસ્તારોમાં ફર્યા હતા. પરંતુ તેનો કોઇ પતો નહી મળતા આખરે તેઓએ આ બાબતની જાણ સયાજીગંજ પોલીસને કરી હતી.
જેને આધારે પોલીસ કર્મચારીઓએ તપાસ શરુ કરી હતી. અચાનક અને રહસ્યમય સંજોગોમાં છ વર્ષની બાળકી ગૂમ થઇ હોવાનું જણાતા જ પોલીસ કર્મચારીઓ સ્ટેશન અને સયાજીગંજમાં તલાશી અભિયાન શરુ કર્યું હતું. એક તરફ પોલીસ માસુમ પાયલની તલાશ કરી રહી હતો તે બીજી તરફ તેના માતા-પિતા તેની ચિંતામાં આંસુ સારી રહ્યા હતા. જે દરમિયાન એક કિશોર અચાનક તેમની પાસે આવી પહોચ્યો હતો. અને તેણે જણાવ્યું હતું કે તેમની દિકરી પાયલને તેનો ભાઇ રેલવે સ્ટેશન તરફ લઇ ગયો છે અને તેના કપડા બદલાવીને તેને સફેદ રંગના કપડા પહેરાવ્યા છે. તમે ૧૦૦ રૃપિયા આપો તો તમારી છોકરીને લઇ આવું... તેની આ વાત સાંભળીને પિતા બાબુભાઇ ચૌકી ઉઠયા હતા અને તેમણે તેની ધનિષ્ઠ પુછતાછ શરુ કરી હતી.
દરમિયાન તે બહાનું બતાવીને ભાગી છુટયો હતો. તેના ગયા બાદ બાબુભાઇ તથા તેમની પત્નીને તેની ઉપર શંકા ગઇ હતી. આખરે,તેઓ તેને શોધવા નીકળ્યા હતા. જે દરમિયાન જેતલપુર ગરનાળા પાસે આ કિશોર મળી આવ્યો હતો. જેથી બાબુભાઇએતેને પકડયો હતો અને તેને સાથે લઇને સયાજીગંજ પોલીસ મથકે આવ્યા હતા. જયાં પોલીસની પુછપરછમાં પોતાનું નામ ઇસ્તીયાક હોવાનું જણાવ્યું હતું. વધુ પુછતાછમાં તેણે જણાવ્યું હતું કે ગૂમ થયેલી બાળકી પાયલ કાલઘોડા વિસ્તારમાં છે. જેથી પોલીસ તેની વાતની ખરાઇ કરવા માટે ગૂમ થયેલી પાયલના પરિવારના એક સદસ્યને સાથે લઇને કાલાઘોડા વિસ્તારમાં પહોચી હતી. જયા એક રિકશા ચાલકે તેઓને જણાવ્યું હતું કે, પ્રતાપગંજ પોલીસ ચોકીની પાસેના નાળા નજીક એક બાળકી પડેલી છે.
રિકશા ચાલકની આ વાત સાંભળીને ચોકી ઉઠતા પોલીસ જવાનો તાબજતોબ ત્યા પહોચી ગયા હતા. જયા માસુમ બાળકી પાયલ મૃત અવસ્થામાં પડેલી હતી તેના ચહેરા અને હોઠના ભાગે ઉઝરડાના નિશાનો હતા. તેના કપડા પણ ન હતા અને ભાગો ઉપર પણ વાગવાના નિશાન હતા. આ દ્રશ્ય જોઇને તેના માતા-પિતા ચોંકી ઉઠયા હતા. બીજી તરફ સયાજીગંજ પોલીસ પણ ઘટનાની ગંભીરતાને પારખી ગઇ હતી અને તેઓએ મૃત બાળકીનો મૃતદેહને પોસ્ટમાર્ટમ માટે સયાજી હોસ્પીટલમાં મોકલી આપ્યો હતો.
આ ઘટના અંગે ફોરેન્સીક નિષ્ણાતો અને તબીબોના અભ્રિપ્રાય બાદ તારણ નીકળ્યુ હતું કે છ વર્ષની માસુમ બાળકી ઉપર બળાત્કાર ગુજાર્યા બાદ તેનું ગળુ દબાનીને તેની હત્યા કરી દેવામાં આવી હતી. અપહરણ અને રેપ વીથ મર્ડરના આ ગુનામાં પોલીસે ઇસ્તીયાક નામના એક કિશોરની અટકાયત કરી છે.